Rapport mill-Kummissjoni lill-Kunsill u lill-Parlament Ewropew - Rapport dwar l-Attivitajiet tal-EURES 2004-2005 ippreżentat mill-Kummissjoni skond l-Artikolu 19 (3) tar-Regolament (KEE) Nru 1612/68 - "Lejn suq tax-xogħol Ewropew uniku: Il-kontribuzzjoni tal-EURES" /* KUMM/2007/0116 finali */





[pic] | KUMMISSJONI TAL-KOMUNITAJIET EWROPEJ | Brussel 16.3.2007 KUMM(2007) 116 finali RAPPORT MILL-KUMMISSJONI LILL-KUNSILL U LILL-PARLAMENT EWROPEW Rapport dwar l-Attivitajiet tal-EURES 2004-2005 ippreżentat mill-Kummissjoni skond l-Artikolu 19 (3) tar-Regolament (KEE) Nru 1612/68 "Lejn suq tax-xogħol Ewropew uniku: Il-kontribuzzjoni tal-EURES" WERREJ TAL-KONTENUT 1. Introduzzjoni 3 2. Evoluzzjoni ewlenija tan-netwerk eures matul l-2004-2005 4 3. Il-Linji ta' Gwida tal-eures 2004-2005 – il-kisbiet ewlenin 4 4. Iffinanzjar 10 5. Sfidi futuri u d-dehra għall-ġejjieni 11 RAPPORT MILL-KUMMISSJONI LILL-KUNSILL U LILL-PARLAMENT EWROPEW Rapport dwar l-Attivitajiet tal-EURES 2004-2005 ippreżentat mill-Kummissjoni skond l-Artikolu 19 (3) tar-Regolament (KEE) Nru 1612/68 "Lejn suq tax-xogħol Ewropew uniku: Il-kontribuzzjoni tal-EURES" (Test b’rilevanza għaż-ŻEE) INTRODUZZJONI Ir-rwol tal-EURES (Is-Servizzi Ewropej tax-Xogħol) hu li jiffaċilita l-mobilità fis-suq tax-xogħol Ewropew billi jipprovdi servizzi lill-ħaddiema u lil min iħaddem li jixtiequ jieħdu vantaġġ mid-dritt tal-moviment liberu tal-ħaddiema fl-UE skond ir-Regolament 1612/68. L-Istrateġija Ewropea dwar ix-Xogħol tippromovi mobilità bħala mezz biex jittejjeb it-tħaddim tas-suq tax-xogħol ta' l-Ewropa. Il-Linji ta' Gwida dwar ix-Xogħol ta' Lulju 2003 jistabbilixxu li t-trasparenza ta' l-opportunitajiet ta' xogħol u taħriġ fuq il-livell nazzjonali u fuq il-livell Ewropew għandha tkun promossa sabiex tgħin tqabbil effettiv ta' l-impjiegi. Dawn il-Linji ta' Gwida jispeċifikaw b'mod partikolari li sa l-2005 dawk kollha li jfittxu x-xogħol fl-UE għandhom ikunu jistgħu jikkonsultaw il-vakanzi kollha tax-xogħol irreklamati permezz tas-servizzi pubbliċi tax-xogħol ta' l-Istati Membri. Il-linji ta' gwida Integrati dwar l-ekonomija u x-xogħol għall-2005-2008 jirreferu għall-parti tagħhom għall-mobilità bħala strument kruċjali għas-suċċess ta' l-Istrateġija Riveduta ta' Liżbona. Il-Linji ta' Gwida għall-politika ta' l-Istati Membri dwar ix-xogħol ta' Lulju 2005 tagħmel enfasi akbar fuq il-mobilità. Il-Linja ta' Gwida Nru 20 tispeċifika li l-mobilità hija ċentrali biex tippermetti aktar nies isibu xogħol aħjar u titlob għat-tneħħija ta' "ostakli għall-mobilità għall-ħaddiema fl-Ewropa kollha fil-qafas tat-trattati."[1] Il-proposta tal-Kummissjoni għal Programm Komunitarju ta' Liżbona ta' Lulju 2005 jikkommetti bl-istess mod lill-Komunità għat-tneħħija ta' l-ostakli tal-mobilità fix-xogħol sabiex tiffaċilita l-mobilità fuq il-post tax-xogħol u l-mobilità ġeografika u tiftaħ opportunitajiet ta' xogħol li jinqalgħu f'suq tax-xogħol mifrux fuq l-Ewropa kollha.[2] It-tkabbir tan-netwerk EURES għal għaxar Stati Membri ġodda hu l-aktar żvilupp importanti fin-netwerk EURES fil-perjodu kopert minn dan ir-rapport (2004-2005). Parti mir-rapport hu għalhekk iddedikat lill-iżvilupp ta' l-istruttura tal-EURES f'dawn il-pajjiżi. Ġaladarba l-attivitajiet kollha li saru mill-membri u l-imsieħba huma bbażati fuq qafas ta' prinċipji ta' gwida, il-prestazzjoni tal-EURES għal 2004-2005 għandha bżonn tkun eżaminata billi jitqabblu l-kisbiet attwali ma' l-għanijiet u l-prijoritajiet speċifiċi stabbiliti għal dan il-perjodu ta' referenza. Għaldaqstant ir-rapport hu strutturat skond l-għaxar prijoritajiet tal-EURES li ggwidaw l-iżvilupp tan-netwerk fil-perjodu 2004-2005. Fil-preparazzjoni ta' dan ir-rapport, sar użu estensiv tas-sejbiet ta' l-aħħar valutazzjoni esterna tan-netwerk, imwettqa fl-2005. EVOLUZZJONI EWLENIJA TAN-NETWERK EURES MATUL L-2004-2005 Tkabbir Fit-tieni nofs ta' l-2002, l-Uffiċċju tal-Koordinazzjoni tal-EURES (EURESco) beda bil-preparazzjonijiet tas-Servizzi Pubbliċi tax-Xogħol (SPX) fl-għaxar Stati Membri ġodda għall-adeżjoni fin-netwerk tal-EURES. Inħatru l-maniġers tal-EURES f''kull pajjiż u kienu mistiedna li jattendu l-Laqgħa ta' Ħidma tal-EURES bħala osservaturi minn Lulju 2003. EURESco pprovda lis-SPX b'listi ċari ta' l-għanijiet għall-implimentazzjoni tal-EURES u organizza laqgħat bejn is-SPX fl-Istati Membri l-ġodda u l-qodma bil-ħsieb li jkun faċilitat l-iskambju ta' l-informazzjoni. EURESco għin fit-twettiq bla problemi ta' l-azzjonijiet tekniċi, i.e. l-għaqda tad- databases nazzjonali tal-postijiet vojta tax-xogħol mad- database tal-EURES, tħarrġu l-maniġers tal-EURES fil-ġestjoni ta' l-għojta finanzarja ta' l-EU u tħarrġu l-ewwel gruppi ta' konsulenti l-ġodda tal-EURES fl-2004. Barra l-appoġġ mill-EURESco, is-SPX kollha fl-Istati Membri l-ġodda bbenefikaw minn sħubija ta' ġemellaġġ tas-SPX ma' membru mill-Istati Membri l-qodma. Din il-kooperazzjoni bdiet fuq livell personali bejn id-Diretturi Ġenerali tas-SPX u wasslet f'ħafna każijiet għal tipi varji ta' kooperazzjoni prattika bejn iż-żewġ organizzazzjonijiet (organizzazzjoni konġunta ta' fieri ta' l-impjiegi, taħriġ tal-konsulenti tal-EURES mill-Istati Membri l-ġodda, eċċ.). Fi studji dwar il-pajjiżi mwettqa f'isem l-EURESco, il-maġġoranza l-kbira tas-SPX fl-Istati Membri l-ġodda jqisu li kienu suffiċjentement ippreparati biex jidħlu fin-netwerk tal-EURES fl-1 ta' Mejju 2004. 60% tal-konsulenti tal-EURES fl-Istati Membri bl-istess mod stqarrew li kienu ppreparati bis-sħiħ għax-xogħlijiet fin-netwerk. Il-valutazzjoni ġenerali ta' l-ewwel esperjenzi marbutin mat-twaqqif ta' l-istruttura tal-EURES fl-Istati Membri turi li l-għaxar membri ġodda bdew bit-tajjeb bl-implimentazzjoni tal-EURES. Kollha għandhom programm attiv ta' informazzjoni li jimmira atturi u msieħba differenti fil-proġett tal-EURES. L-għarfien u l-esperjenza tal-konsulenti tal-EURES huma elaborati permezz ta' korsijiet ta' taħriġ miżjud, studji, seminars u laqgħat ma' l-atturi tal-EURES f'pajjiżi oħra. Dawk li qed ifittxu x-xogħol jintlaħqu permezz ta' ġranet ta' informazzjoni, fieri ta' l-impjiegi, konsulenza, mawriet fi skejjel u universitajiet u avveniment speċjali. Fuljetti u notice boards f'universitajiet u uffiċċji lokali tax-xogħol jikkumplimentaw dan l-attivitajiet ta' informazzjoni. U diversi rapporti jirreferu għal użu tajjeb tal-midja biex il-pubbliku jsir jaf bil-EURES. IL-LINJI TA' GWIDA TAL-EURES 2004-2005 – IL-KISBIET EWLENIN Il-Linji ta' Gwida tal-EURES jiffissaw il-prijoritajiet għal żvilupp strateġiku tan-netwerk tal-EURES fil-perjodu 2004-2007. Per konsegwenza l-prestazzjoni tal-EURES fl-2004-2005 hija eżaminata abbażi ta' l-għaxar linji ta' gwida. Linja ta' Gwida 1: Tingħata pożizzjoni aktar ċentrali lill-EURES fis-Servizzi Pubbliċi tax-Xogħol fit-territorju kollu ta' l-UE/ŻEE Il-pożizzjoni ċentrali tal-EURES fis-SPX hu proċess kontinwu li tradizzjonalment is-SPX jitrattawh b'modi differenti. F'ħafna każijiet, inħatru aktar konsulenti tal-EURES u assistenti tal-EURES u l-ammont ta' ħinijiet tax-xogħol li dawn ta' l-aħħar jistgħu jiddedikaw lill-kwistjonijiet marbutin ma' l-EURES żdied. SPX oħrajn taw prijorità lit-taħriġ lill-maniġers diretti u impjegati regolari tas-SPX fuq kwistjonijiet tal-EURES bil-ħsieb li jippermettu lill-impjegati kollha tas-SPX jipprovdu informazzjoni bażika dwar il-EURES lill-klijenti. Xi SPX taw aktar importanza lill-EURES billi mexxew il-konsulenti tal-EURES mil-livell ċentrali ta' l-organizzazzjoni għall-uffiċċji reġjonali jew lokali tax-xogħol biex b'hekk jagħtu lill-konsulent tal-EURES sehem akbar mal-klijenti. Fl-aħħar nett, diversi SPX għażlu li joħolqu struttura ta' uffiċċji ta' xogħol internazzjonali, dedikati biss għal kwistjonijiet ta' mobilità internazzjonali. Sa l-aħħar ta' l-2005, il-ħin medju ta' xogħol imqatta' fuq il-EURES mill-konsulenti tal-EURES impjegati mis-SPX qarreb il-71%. Għall-konsulenti tal-EURES li jaħdmu għal organizzazzjonijiet ta' Msieħba soċjali jew organizzazzjonijiet sħab fir-reġjuni bejn il-fruntieri, il-figura kienet 61%. Kull tliet snin, il-membri kollha tal-EURES jippreżentaw lill-EURESco pjan triannwali ta' attivitajiet li jiddeskrivi l-attivitajiet ewlenin tal-EURES li jkunu se jitwettqu fil-perjodu kopert mil-Linji ta' Gwida tal-EURES. Maġġoranza kbira tas-SPX fl-Istati Membri l-qodma u s-SPX kollha fl-Istati Membri l-ġodda inkludew attivitajiet ta' mainstreaming fil-pjanijiet tagħhom iżda l-progress attwali jvarja minn pajjiż għall-ieħor. Stħarriġ li sar fl-2005 juri li 48% tal-konsulenti tal-EURES fl-Istati Membri l-qodma indikaw li l-EURES hu parti integrali mix-xogħol ta' kuljum tagħhom fl-uffiċċji lokali tax-xogħol. Fl-Istati Membri ġodda, il-figura kienet ogħla b'mod sinifikattiv - 76%. Barra minn hekk, fl-Istati Membri l-qodma 32% tal-konsulenti tal-EURES ħassew li l-kollegi tagħhom fis-SPX huma infurmati tajjeb dwar l-EURES filwaqt li fl-Istati Membri l-ġodda din il-figura kienet 66%. Minkejja li kien rappurtat xi progress, ħafna konsulenti tal-EURES fl-Istati Membri l-qodma għadhom iħossu li l-EURES titqies bħala materja maġinali fis-SPX. Is-sitwazzjoni hi kemmxejn differenti fl-Istati Membri l-ġodda minħabba li ħafna minn dawn il-pajjiżi għadhom qed jiżviluppaw l-organizzazzjoni tagħhom tas-SPX u l-EURES jitqies b'mod aktar faċli bħala parti integrata mill-proċess ta' żvilupp tagħhom. Fattur ieħor importanti fl-Istati Membri l-ġodda hu li l-EURES jista' jidher aktar bħala soluzzjoni diretta għal ċerti problemi fis-suq tax-xogħol. Minkejja li sar xi progress bl-integrazzjoni tal-EURES fis-SPX, sfida importanti hi li baqa' n-nuqqas ta' impenn u appoġġ ta' ħafna maniġers lokali u reġjonali lin-netwerk, l-aktar minħabba l-attenzjoni tagħhom fuq il-miri lokali u reġjonali tal-qgħad. Sabiex tkun irranġata din is-sitwazzjoni, il-programm ta' taħriġ tal-EURES għall-2005 inkluda żewġ seminars speċifiċi għall-maniġers diretti. Linja ta' Gwida 2: Sa l-2005 l-postijiet vojta kollha tax-xogħol avżati mis-Servizzi Pubbliċi tax-Xogħol iridu jkunu aċċessibbli lil dawk li qed ifittxu għall-konsultazzjoni fiż-żona kollha ta' l-UE/ŻEE, u użati b'mod effettiv biex jittejjeb ir-reklutar u s-sejbien tax-xogħol Sabiex jintlaħaq dan il-għan bl-orħos u l-eħfef mod kien deċiż fil-perjodu ta' referenza li tinbidel id- database ċentrali tal-EURES li fuqha l-membri tal-EURES ipoġġu l-postijiet vojta tax-xogħol nazzjonali b'sistema ġdida deċentralizzata li tagħti aċċess dirett virtwalment għall-postijiet vojta tax-xogħol nazzjonali kollha fil-pajjiżi kollha li qed jipparteċipaw. Il-proġett kien żviluppat permezz ta' teknoloġija ġdida tas-"servizzi tal-web" li effettivament tippermetti lill-Makna tat-Tfittxija tal-Portal tal-EURES tfittex għal impjiegi, f'ħin reali, kull database ta' postijiet vojta ta' xogħol ta' kull SPX nazzjonali billi tuża numru ta' parametri stabbiliti mill-utent bħalma huma t-tip ta' impjieg, il-pajjiż, it-tul tal-kuntratt, il-livell ta' edukazzjoni, l-esperjenza, id-data tal-post vojt tax-xogħol, il-kelma ċavetta u permezz ta' l-użu ta' tassonomija tas-sinonimi għall-impjiegi u l-ħiliet. Bi ftit biss eċċezzjonijiet, il-membri tal-EURES għaqqdu kompletament id- databases nazzjonali tagħhom mal-pjattaforma qabel it-tmiem ta' l-2005. B'medja ta' aktar minn 500,000 viżitatur kull xahar fl-2004-2005, il-Portal tal-Mobilità ta' l-Impjiegi tal-EURES sar wieħed mill-aktar websajts popolari tal-Kummissjoni Ewropea. Is-sistema ġdida ta' skambju kienet uffiċjalment varata fil-konferenza tal-ftuħ tas-Sena Ewropea tal-Mobilità tal-Ħaddiema fi Brussell fi Frar 2006. Min dak in-nhar, id- databases li kien baqa' kienu konnessi kompletament u n-numru medju ta' postijiet vojta ta' xogħol disponibbli fi kwalunkwe żmien kiber għal 1,000,000. F'kooperazzjoni mill-qrib mal-membri tal-EURES, sar ħafna xogħol biex titjieb il-kwalità ta' l-informazzjoni provduta fuq il-portal. Sabiex titħaffef il-komunikazzjoni interna fin-netwerk tal-EURES, il-portal kien kumplimentat b'sezzjoni ta' Extranet miftuħ għall-membri u l-imsieħba kollha tal-EURES. L-iżvilupp addizzjonali tal-portal tal-EURES se jiffoka, fost punti oħra, fuq interface ta' l-utent aħjar u numru ta' karatteristiċi bħalma huma l-kontijiet personalizzati "Il-EURES tiegħi", it-tfassil ta' fuljetti onlajn, konnessjonijiet eqreb bejn l-applikazzjoni tas-CV onlajn tal-EURES u l-EUROPASS, u sinerġiji ma' l-impjiegi disponibbli tal-portal tal-Mobilità tar-Riċerkaturi Ewropej. Statistika li tirrigwarda l-użu tal-Portal tal-Mobilità ta' l-Impjiegi tal-EURES tinsab fl-Anness 1. Linja ta' Gwida 3: Jittejjeb b'mod sostanzjali l-għoti ta' l-informazzjoni fuq l-aspetti kollha tal-mobilità fis-suq tax-xogħol, inklużi d-drittijiet relatati mal-moviment liberu tal-ħaddiema u jkun żgurat il-monitoraġġ ta' l-ostakli tal-mobilità bil-ħsieb li jitneħħew. L-informazzjoni lill-pubbliku dwar il-mobilità tas-suq tax-xogħol tingħata kemm fuq livell Ewropew kif ukoll fuq livell nazzjonali. L-EURES jipprovdi l-informazzjoni dwar il-Kondizzjonijiet ta' Għajxien u tax-Xogħol, Informazzjoni dwar is-Suq tax-Xogħol u drittijiet relatati mal-moviment liberu tal-ħaddiema fl-Istati Membri kollha. Għal dan is-suġġett ta' l-aħħar inħolqot sezzjoni speċjali dettaljata onlajn fl-okkażjoni tat-tkabbir ta' l-1 ta' Mejju 2004 (ara wkoll il-Linja ta' Gwida 7). Wara kuntatti li taw riżultati fl-2005, kien stabbilit partenarjat speċjali mas-Servizz ta' Orjentazzjoni għaċ-Ċittadini (SOĊ)[3], li jippermetti utenti tal-EURES ikollhom aċċess dirett għas-SOĊ u tintroduċi inkjesti għal pariri personalizzati dwar kwistjonijiet bħar-rikonoxximent tal-kwalifiki, it-tassazzjoni u s-sigurtà soċjali. Il-portal L-Ewropea Tiegħek[4] hu ta' interess ukoll għan-netwerk tal-EURES. Il-kumplimentarjetà ta' dan il-portal u tal-Portal dwar il-Mobilità ta' l-Impjiegi tal-EURES kienet rikonoxxuta mill-Kummissjoni u qed ikunu sfruttati s-sinerġiji għall-benefiċċju reċiproku ta' l-utenti. Fuq il-livell nazzjonali, l-informazzjoni dwar dawn il-kwistjonijiet qed tinxtered qalb udjenza wiesgħa permezz ta' websajts nazzjonali tas-SPX, fuljetti u materjal ieħor stampat kif ukoll permezz ta' riklami tal-EURES fuq rivisti u ġurnali. Permezz tax-xogħol ta' kuljum tagħhom , is-SPX u l-organizzazzjonijiet imsieħba tal-EURES jimmonitorizzaw l-ostakli għall-mobilità 'l ġewwa u 'l barra u jieħdu azzjoni biex jitneħħew l-ostakli fejn hu possibbli. Linja ta' Gwida 4: Is-servizzi tal-EURES għandhom jingħataw lill-persuni irrispettivament mill-pajjiż ta' residenza tagħhom fl-UE/ŻEE u jkunu disponibbli lill-firxa usa' possibbli ta' persuni. Din il-linja ta' gwida hija prinċipju ta' gwida ewlieni li jifred lill-EURES minn fornituri oħrajn tas-servizzi fis-suq tax-xogħol. Fil-perjodu 2004-2005, il-membri u l-imsieħba kollha tal-EURES żguraw li l-prinċipju tat-trattament ugwali għall-persuni kollha, irrispettivament mill-pajjiż ta' residenza tagħhom fiż-żona ta' l-UE/ŻEE kien rispettat kif inhu xieraq fl-għoti tas-servizzi tagħhom. Linja ta' Gwida 5: Ersaq lejn dawk li jħaddmu b'mod attiv u pprovdilhom appoġġ għal reklutar transnazzjonali Kuntatt mill-qrib bejn il-EURES u dawk li jħaddmu hu fattur ewlieni tan-netwerk u prerekwiżit biex ikun żgurat li s-servizzi tal-EURES huma diretti għall-bżonnijiet ta' dawk li jħaddmu. Saret firxa wiesgħa ta' attivitajiet diretti lejn dan il-grupp mill-membri u l-imsieħba tal-EURES fl-2004-2005. L-attivitajiet inkludew fieri ta' reklutar, kooperazzjoni ma' kmamar tal-kummerċ u organizzazzjonijiet oħra ta' dawk li jħaddmu (inklużi organizzazzjonijiet ta' msieħba soċjali), sessjonijiet ta' informazzjoni, kampaniji promozzjonali, tqassim ta' fuljetti u posters, tqegħid ta' apprendisti f'intrapriżi barranin, kooperazzjoni ma' dawk li jħaddmu fl-ambjenti universitajri, produzzjoni ta' gwidi għal dawk li jħaddmu fis-suq tax-xogħol Ewropew, mawriet f'kumpaniji, laqgħat waqt breakfast ma' dawk li jħaddmu, eċċ. Il-kredibilità ta' l-għoti tas-servizz tan-netwerk tal-EURES hija kruċjali għas-suċċess ġenerali tan-netwerk u diversi SPX (i.e. il-Ġermanja u r-Renju Unit) introduċew ftehimiet dwar livell ta' servizz meta jsiru proġetti internazzjonali ta' reklutar għal employer speċifiku. Sabiex jingħata impetus ġdid lill-involviment ta' dawk li jħaddmu fil-EURES, il-EURESco ddeċieda li jvara mill-ġdid il-grupp ta' ħidma tal-EURES dwar is-Servizz għal Dawk li Jħaddmu fl-aħħar kwart ta' l-2005. Il-mandat tal-grupp hu li jikkontribwixxi għal aktar żvilupp ta' servizzi fil-EURES orjentati lejn dawk li jħaddmu u jkattru kooperazzjoni reċiproka bejn il-EURES u dawk li jħaddmu bil-ħsieb li jinkisbu livelli ogħla ta' mobilità fix-xogħol fl-UE/ŻEE. Linja ta' Gwida 6: Isir kontribut lejn l-identifikazzjoni ta' skarsezza u xkiel fis-suq tax-xogħol li jistgħu jkunu attenwati b'mobilità fis-suq tax-xogħol transnazzjonali, tkun żviluppata u kkordinata azzjoni korrettiva Ħafna mis-SPX waqqfu mekkaniżmi biex jiġbru informazzjoni dwar xejriet fis-suq tax-xogħol sabiex jgħinu jkunu identifikati u antiċipati eċċessi, skarsezzi u xkiel. Bil-ħsieb li tintuża l-mobilità fis-suq tax-xogħol Ewropew bħala strument biex jopponi l-iżbilanċi fis-swieq tax-xogħol, il-membri tal-EURES jikkooperaw ma' xulxin permezz ta' proġetti bilaterali ta' reklutar. Sar numru kbir ta' proġetti bilaterali ta' reklutar bejn il-membri tal-EURES fl-2004-2005, inklużi, mill-1 ta' Mejju 2004, bejn l-Istati Membri l-ġodda u dawk qodma. Kif intqal fir-rapport tal-Kummissjoni dwar l-arranġamenti transitorji[5] ta' Frar 2006, l-mobilità fis-suq tax-xogħol mill-10 pajjiżi ta' l-UE ġeneralment kellha effetti pożittivi fuq is-swieq tax-xogħol ta' l-Istati Membri l-qodma li fetħu s-swieq tax-xogħol tagħhom billi ssollevaw xi skarsezzi fis-suq tax-xogħol ta' ċerti żoni. Il-proġetti bilaterali ta' reklutar iffinanzjati mill-EURES twettqu abbażi ta' ħtiġijiet tas-suq tax-xogħol u f'dan il-kuntest, jista' jingħad li kkontribwew għas-soluzzjoni ta' żbilanċi fis-suq tax-xogħol. Linja ta' Gwida 7: Fil-kuntest tat-tkabbir, tingħata informazzjoni faċilment disponibbli u aġġornata dwar id-drittijiet tal-ħaddiema għall-moviment liberu waqt il-perjodi transitorji applikabbli fl-Istati Membri l-ġodda. Il-EURES ikkontribwixxa b'mod attiv lejn l-għoti ta' informazzjoni fil-kuntest tat-tkabbir ta' l-2004. Inħolqot sezzjoni ġdida dwar id-drittijiet tal-ħaddiema għall-moviment liberu waqt l-arranġamenti transitorji fuq il-Portal tal-EURES dwar il-Mobilità fis-Suq tax-Xogħol. Barra minn hekk l-informazzjoni ġenerali dwar id-drittijiet għall-moviment liberu, is-sezzjoni fiha informazzjoni speċifika għall-pajjiż dwar numru ta' kwistjonijiet speċifiċi, bħalma huma kondizzjonijiet ta' aċċess, permessi tax-xogħol, aċċess għall-informazzjoni u proċeduri ta' reklutar. Is-sezzjoni hi strutturata bħala gwida prattika għal dawk li qed ifittxu x-xogħol u dawk li jħaddmu li qed jiċċaqalqu jew jimpjegaw minn pajjiż għall-ieħor u l-informazzjoni hi provduta lill-EURESco mis-SPX u/jew il-ministeri relevanti. Is-sezzjoni dwar il-moviment liberu hi l-unika tat-tip tagħha u parti tal-portal tal-EURES li jżuruha ħafna, L-informazzjoni dwar l-arranġamenti transitorji, hi kkomunikata wkoll ta' spiss lill-pubbliku mill-konsulenti tal-EURES permezz ta' konsultazzjoni mal-klijenti. Linja ta' Gwida 8: Jingħata appoġġ qawwi lill-iżvilupp tas-swieq tax-xogħol ta' bejn il-fruntieri L-EURES jilgħab sehem importanti fir-reġjuni ta' bejn il-fruntieri fejn il-konsulenti tal-EURES jagħtu informazzjoni u pariri lill-ħaddiema ta' bejn il-fruntieri u lil dawk li jħaddmu li jixtiequ jimpjegaw persuni min-naħa l-oħra tal-fruntiera. L-ogħla konċentrazzjoni ta' fluss ta' qsim bejn il-fruntieri jista' jinstab f'parti relattivament żgħira taż-ŻEE, notevolment bejn ir-reġjuni differenti fil-Belġju, il-Lussemburgu, l-Olanda, il-Ġermanja, Franza u kif ukoll l-Isvizzera li magħha hemm kooperazzjoni uffiċjali fin-netwerk tal-EURES fis-seħħ sa mill-2002. L-istatistika u l-estimi disponibbli dwar il-flussi ta' qsim juru li kien hemm żieda gradwali ta' flussi bejn l-Istati Membri l-ġodda u dawk qodma kif ukoll bejn l-Istati Membri l-ġodda. L-EURES jassisti madwar 20 partenarjat ta' bejn il-fruntieri uffiċjalment rikonoxxuti kif ukoll forom varji ta' attivitajiet bejn il-fruntieri li jistgħu jippreparaw it-triq għal partenarjati futuri. Karatteristika essenzjali tal-EURES hi l-parteċipazzjoni attivia ta' l-imsieħba soċjali fin-netwerk, b'mod partikulari rigward attivitajiet tiegħu bejn il-fruntieri. Mill-1 t'April 2004, il-maniġment ta' l-għajnuna finanzjarja operattiva tal-partenarjati ta' bejn il-fruntieri kien trasferit għas-SPX. Fl-2005 kien finanzjat numru ta' attivitajiet ġodda ta' bejn il-fruntieri fil-reġjuni ta' bejn il-fruntieri bejn il-Ġermanja/ir-Repubblika Ċeka, il-Ġermanja/il-Polonja, il-Finlandja/l-Estonja, u l-Islovakkja/ir-Repubblika Ċeka/il-Polonja. Il-karta tal-EURES jiddefinixxi erba' xogħlijiet bażiċi għal partenarjati ta' bejn il-fruntieri, jiġifieri: Skambju ta' informazzjoni u pariri dwar il-postijiet vojta u l-applikazzjonijiet għal xogħol kif ukoll dwar il-kondizzjonijiet ta' l-għajxien u x-xogħol; Kuntatti diretti u regolari bejn il-konsulenti tal-EURES fir-reġjun; it-tfassil u l-aġġornament ta' l-inventarji ta' l-opportunitajiet ta' taħriġ vokazzjonali fir-reġjun; u l-iżvilupp tal-proġetti li għandhom l-għan li jtejbu s-suq tax-xogħol fir-reġjun, inkluż permezz ta' kooperazzjoni ma' programmi relevanti. Fl-2004-2005 il-partenarjati pprovdew numru kbir ta' prodotti ta' informazzjoni bħalma huma fuljetti, kotba żgħar, materjal ta' informazzjoni speċifiku għall-minoritajiet etniċi, ħaddiema anzjani, studenti u gradwati, newsletters , websajts, pakketi għall-istampa, riklami fil-gazzetti, CD ROMs, xandir fuq it-TV u r-radjijiet, eċċ (il-partenarjati kollha għandhom websajt tagħhom spiss hu l-aħjar għodda ta' tixrid tal-prodotti ta' informazzjoni tagħhom). L-iskambji ta' informazzjoni bejn il-konsulenti tal-EURES saru waħda mill-aktar rutini ta' xogħol stabbiliti fil-partenarjati. Il-pubblikazzjoni tal-gwidi għall-impjiegi kienet żviluppata flimkien mal-ħolqien ta' netwerks li jaqsmu l-fruntieri għall-fornituri tat-taħriġ, l-esperti tat-taħriġ, l-ispeċjalisti tar-riżorsi umani. Fl-aħħar nett, il-partenarjati ġabu magħhom il-produzzjoni tar-rapporti dwar l-ostakli għall-mobilità. Sabiex tinġabar data relevanti dwar is-suq tax-xogħol b'mod sistematiku fir-reġjun ta' bejn il-fruntieri u tittejjeb it-trasparenza fis-suq, xi partenarjati ħolqu s-sistemi proprji tagħhom ta' monitoraġġ tas-suq tax-xogħol. Qed jitwettqu kooperazzjonijiet minn numru ta' partenarjati ma' programmi relevanti oħra ta' l-UE, b'mod partikulari ma' l-INTERREG. Dan jikkonċerna l-aktar l-attivitajiet bħalma huma gwida għall-impjiegi jew l-inventarju ta' opportunitajiet ta' taħriġ professjonali/vokazzjonali. Linja ta' Gwida 9: Tkun żgurata l-valutazzjoni tar-riżultati miksubin mill-EURES u l-monitoraġġ regolari ta' l-operazzjonijiet tal-EURES. L-attivitajiet u r-riżultati tal-EURES huma monitorizzati u valutati fuq bażi regolari, kemm fuq livell nazzjonali kif ukoll fuq livell ta' l-UE. Il-monitoraġġ ta' kuljum jitwettaq minn maniġer tal-EURES f'kull SPX u l-koordinatur ta' kull partenarjat li jaqsam il-fruntiera. Il-membri u l-imsieħba jirrappurtaw darba fis-sena lill-EURESco dwar il-progress li sar fl-implimentazzjoni tal-pjan triannwali ta' attivitajiet tagħhom u l-eżekuzzjoni ta' l-attivitajiet annwali tagħhom iffinanzjati mill-Kummissjoni. Il-EURESco jiżgura wkoll li t-tħaddim u r-riżultati tal-EURES huma suġġetti għal valutazzjoni indipendenti li titwettaq kull tliet snin minn parti esterna, magħżula abbażi ta' sejħa għall-offerti. Barra mit-tipi differenti ta' rappurtaġġ mill-membri u l-imsieħba tal-EURESco, kull konsulent tal-EURES jirrapporta wkoll direttament u fuq bażi ta' kull xahar dwar il-kuntatti mal-pubbliku. Minkejja li l-interpretazzjoni ta' dawn il-figuri teħtieġ prekawzjoni sostanzjali, dawn juru volum ta' domandi trattati min-netwerk li qed jikber. Skond ir-rapporti ta' kull xahar mill-2004, in-numru totali ta' kuntatti individwali tal-konsulenti tal-EURES mal-pubbliku matul is-sena kollha jammonta għal 812,271. Fl-2005, il-figura telgħet għal 1,064,867, i.e. medja ta' 88,739 kuntatt kull xahar. In-numru ta' individwi milħuqin permezz ta' kuntatti fi grupp kiber, fil-parti tiegħu, minn 144,615 fl-2004 għal 211,724 fl-2005, żieda ta' kważi 50%. Bejn wieħed u ieħor 7-15% tal-kuntatti ta' kuljum huma ma' dawk li jħaddmu u l-biċċa kbira li milli jibqa' (85-93%) hi dedikata lil dawk li qed ifittxu x-xogħol/il-ħaddiema. Fir-rigward tat-temi mqajma waqt il-kuntatti, l-istatistika għall-konsulenti tal-EURES li jaħdmu fis-SPX għall-aħħar sitt xhur ta' l-2005 turi d-distribuzzjoni li ġejja:[6] Għall-konsulenti tal-EURES li jaħdmu f'partenarjati fuq il-fruntiera d-distribuzzjoni tat-temi mqajma huma kemmxejn differenti, b'fokus akbar fuq is-sigurtà soċjali u t-tassazzjoni li tissottilinea s-sehem importanti l-partenarjati fuq il-fruntiera jilagħbu meta jipprovdu informazzjoni lill-ħaddiema fuq il-fruntiera: Linja ta' Gwida 10: Tingħata informazzjoni u komunikazjzoni xierqa dwar il-EURES lill-pubbliku, lill-imsieħba soċjali u lill-atturi relevanti l-oħra Kif provdut fis-sezzjoni 2.5 tal-karta tal-EURES, il-Kummisjsoni, flimkien mal-membri u l-imsieħba l-oħra tal-EURES, impenjaw ruħhom fi strateġija ġenerali ta' komunikazzjoni, imfassla biex tiżgura l-konsistenza u koeżjoni tan-netwerk fil-konfront ta' l-utenti tiegħu. Il-membri tal-EURES għandhom, skond din l-istrateġija ġenerali, jiżviluppaw il-pjani ta' promozzjoni tagħhom bħala parti mill-pjan nazzjonali ta' attivitajiet tal-EURES tagħhom. Ix-xogħol fuq l-iżvilupp ta' din l-istrateġija ġenerali ta' informazzjoni għall-EURES inbdiet fi Frar 2005 f'kooperazzjoni man-netwerk tal-EURES. L-istrateġija u l-pjan ta' komunkiazzjoni jgħinu biex iqajmu l-kuxjenza tal-EURES qalb l-udjenzi immmirati, fid-dawl tal-lezzjonijiet ta' l-2006 is-Sena Ewropea tal-Mobilità tal-Ħaddiema, u jtejbu ċ-ċans li dawk li qed ifittxu x-xogħol u dawk li jħaddmu li jikkuntattjaw s-servizzi Pubbliċi tax-Xogħol ikunu infurmati tajjeb bil-possibbiltajiet offerti mill-EURES. Hi tipprovdi qafas ta' idejat u sett ta' għodda komuni li jintużaw direttament mill-membri tan-netwerk fuq il-livell nazzjonali, reġjonali u lokali. IFFINANZJAR Il-baġit tal-EURES disponibbli għas-sentjen kien ta' € 17m. Fl-2004 u fl-2005, limitu massimu ta' €450,000 u ta' €500,000 rispettivament kienu ffissati għall-infiq fuq assistenza teknika u amministrazzjoni. Barra dawn l-ammonti, il-EURES kien allokat kontribuzzjoni mill-EFTA (€378,773 fl-2004 u €362,250 fl-2005) skond it-termini ta' ftehim taż-Żona Ekonomika Ewropea (il-parteċipazzjoni tan-Norveġja u l-Iżlanda). Impenji attwali u distribuzzjoni tal-fondi bejn il-kategoriji ewlenin ta' nfiq għas-sentejn jidhru fit-tabella hawn taħt. Impenji baġitarji 2004-2005 2004 | 2005 | Partenarjati fuq il-fruntiera[7] | 6.041.161 | 6.010.614 | Il-EURES nazzjonali | 7.076.048 | 7.209.086 | Attitajiet diversi | 3.543.512 | 3.438.288 | It-total | 16.660.721 | 16.657.988 | Il-baġit speċifiku ta' l-UE dedikat lill-EURES hu supplimentat minn infiq sostanzjali mis-SPX (speċjalment għall-pagi tal-konsulenti tal-EURES) sabiex isostnu u jiżviluppaw in-netwerk. SFIDI FUTURI U D-DEHRA GħALL-ġEJJIENI L-integrazzjoni b'suċċess fis-suq tax-xogħol ta' l-UE tal-pajjiżi li ngħaqdu ma' l-UE fl-2004 tibqa' sfida minħabba l-fatt li għad hemm il-miżuri transitorji li jaffettwaw il-moviment liberu tal-ħaddiema f'xi pajjiżi wara l-1 ta' Mejju 2006. In-netwerk se jsegwi l-isforzi li saru mill-2004 sabiex jinforma kif inhu xieraq lil dawk li jħaddmu u lil dawk li qed ifittxu x-xogħol dwar l-effetti tal-miżuri transitorji dwar il-moviment liberu tal-ħaddiema fl-UE. Bl-istess mod, l-integrazzjoni tar-Rumanija u l-Bulgarija fin-netwerk tal-EURES tirrappreżenta sfida oħra importanti għall-futur. Il-maniġers tal-EURES ta' dawn iż-żewġ pajjiżi nħatru fl-2005 u attendew il-Laqgħa ta' Xogħol tal-EURES bħala osservaturi minn Settembru ta' dik is-sena. Il-membri ta' l-istaff mis-SPX tar-Rumanija u l-Bulgarija kienu inklużi wkoll fit-taħriġ tal-EURES għall-konsulenti l-ġodda tal-EURES fir-Rebbiegħa ta' l-2006 bil-ħsieb li jkunu jistgħu jaġixxu bħala multiplikaturi għall-EURES u l-kwistjonijiet ta' mobilità internazzjonali fis-SPX fil-perjodu li wassal għall-adeżjoni. Bil-wasla ta' dawn l-Istati Membri l-ġodda hemm bżonn li tingħata aktar attenzjoni fin-netwerk biex ikun żgurat li l-mobilità fis-suq tax-xogħol internazzjonali sseħħ skond ir-rispett sħiħ ta' l-istandards applikabbli tax-xogħol. Għanijiet politiċi oħra ewlenin se jkunu l-għoti ta' aktar attenzjoni fil-futur lis-servizzi ġenerali provduti mis-SPX sabiex jitjiebu l-kondizzjonijiet tas-suq tax-xogħol fl-Ewropa u l-kontribut biex jinkisbu l-għanijiet ta' l-Istrateġija Ewropea għall-Impjiegi; Li jkunu esplorati l-possibilitajiet li jintuża l-portal u n-netwerk tal-EURES bħala għodda ta' appoġġ lill-migrazzjoni legali fl-UE, kif previst mill-Pjan Politiku dwar il-Migrazzjoni Legali ta' Diċembru 2005[8]; u biex isir kontribut lill-implimentazzjoni tal-Qafas Ewropew dwar il-Kwalifiki, li għandu jkun adottat fit-tieni nofs ta' l-2007. L-organizzazzjoni tas-Sena Ewropea dwar il-Mobilità tal-Ħaddiema fl-2006 irrappreżentat f'dan ir-rigward opportunità eċċellenti biex tinġibed l-attenzjoni tal-pubbliku dwar is-sehem u l-għanijiet tan-netwerk tal-EURES u tiżdied il-viżibilità tiegħu fost il-gruppi varji ta' l-imsieħba. Għal dan il-għan, kienet varata strateġija komprensiva ta' informazzjoni u komunikazzjoni fl-2006 li kopriet firxa wiesgħa ta' attivitajiet ta' informazzjoni u promozzjoni. Annex 1 to the EURES Activity Report 2004-2005 Statistics on the use of the European Job Mobility Portal Table 1: Number of visits at the EURES Job Portal per month Sept. 2004 – Mar. 2006 [pic] Graph 1: Number of visits at the EURES Job Portal per month Sept. 2004 – Mar. 2006 [pic] Table 2: Number of job vacancies on the EURES Job Portal Feb. 2005 – Apr. 2006 [pic] [1] Id-Deċiżjoni tal-Kunsill, Linji ta' Gwida għall-politika dwar ix-xogħol ta' l-Istat Membri, 12 ta' Lulju 2005. [2] COM(2005)330 [3] http://ec.europa.eu/citizensrights [4] http://ec.europa.eu/youreurope [5] COM(2006) 48 [6] Qabel Lulju ta' l-2005, il-konsulent tal-EURES ma kienx jirraporta f'daqshekk dettal dwar temi mqajma matul il-kuntatti. [7] Parti sostanzjali ta' l-attivitajiet fuq il-fruntiera li jħejju t-triq għal partenarjati futuri fuq il-fruntiera huma ffinanzjati permezz tal-pjanijiet nazzjonali tal-EURES. [8] COM (2005) 669 finali.